KOMISIJAS ĪSTENOŠANAS LĒMUMS (ES) 2022/2005

(2022. gada 21. oktobris),

ar ko metilēna ditiocianātu neapstiprina par 12. produkta veida biocīdos lietojamu esošu aktīvo vielu saskaņā ar Eiropas Parlamenta un Padomes Regulu (ES) Nr. 528/2012

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (ES) Nr. 528/2012 (2012. gada 22. maijs) par biocīdu piedāvāšanu tirgū un lietošanu (1) un jo īpaši tās 89. panta 1. punkta trešo daļu,

tā kā:

(1) Ar Komisijas Deleģēto regulu (ES) Nr. 1062/2014 (2) ir izveidots to esošo aktīvo vielu saraksts, kuras jānovērtē, lai lemtu par to iespējamu apstiprināšanu lietošanai biocīdos. Metilēna ditiocianāts (EK Nr. 228-652-3; CAS Nr. 6317-18-6) ir minētajā sarakstā.

(2) Metilēna ditiocianāts ir novērtēts lietošanai biocīdos, kas pieder pie Eiropas Parlamenta un Padomes Direktīvas 98/8/EK (3) V pielikumā aprakstītā 12. produkta veida “Slaimicīdi”, kurš atbilst Regulas (ES) Nr. 528/2012 V pielikumā aprakstītajam 12. produkta veidam.

(3) Par ziņotāju dalībvalsti tika izraudzīta Francija, un tās kompetentā iestāde, kas veic novērtēšanu, 2013. gada 7. augustā Komisijai iesniedza novērtējuma ziņojumu kopā ar saviem secinājumiem. Pēc novērtējuma ziņojuma iesniegšanas notika diskusijas tehniskajās sanāksmēs, ko organizēja Eiropas Ķimikāliju aģentūra (“Aģentūra”).

(4) No Regulas (ES) Nr. 528/2012 90. panta 2. punkta izriet, ka vielas, attiecībā uz kurām dalībvalstu veiktā novērtēšana ir pabeigta līdz 2013. gada 1. septembrim, būtu jāizvērtē saskaņā ar Direktīvas 98/8/EK noteikumiem.

(5) Saskaņā ar Regulas (ES) Nr. 528/2012 75. panta 1. punkta a) apakšpunktu Aģentūras atzinumu par pieteikumiem apstiprināt aktīvās vielas sagatavo Biocīdu komiteja. Saskaņā ar Deleģētās regulas (ES) Nr. 1062/2014 7. panta 2. punktu Biocīdu komiteja 2022. gada 8. martā pieņēma Aģentūras atzinumu (4), ņemot vērā kompetentās iestādes, kas veic novērtēšanu, secinājumus.

(6) Saskaņā ar Aģentūras atzinumu nav sagaidāms, ka 12. produkta veida biocīdi, kas satur metilēna ditiocianātu, atbildīs kritērijiem, kuri noteikti Direktīvas 98/8/EK 5. panta 1. punkta b) apakšpunkta iii) un iv) punktā un c) apakšpunktā saistībā ar tās 10. panta 1. punktu. Pieteikuma iesniedzējs neiesniedza pietiekami kvalitatīvus datus, lai atbilstu Direktīvas 98/8/EK II A pielikuma II sadaļas 2.7. punktā (aktīvās vielas tīrības specifikācija g/kg vai g/l, ja vajadzīgs), 2.8. punktā (piemaisījumu un piedevu identitāte, kopā ar struktūrformulu un iespējamo apjomu, izteiktu g/kg vai g/l, ja vajadzīgs) un 4.1. punktā (analīzes metodes tīras aktīvās vielas un vajadzības gadījumā attiecīgo noārdīšanās produktu, izomēru un aktīvās vielas piemaisījumu un piedevu noteikšanai). Tāpēc nebija iespējams apstiprināt aktīvās vielas minimālo tīrību un noteikt metilēna ditiocianāta atsauces specifikāciju. Turklāt nebija iespējams apstiprināt, ka materiāls, ko izmanto (eko)toksikoloģisko pētījumu veikšanai, atbilst norādītajām specifikācijām, un izdarīt secinājumus par piemaisījumu būtiskumu (eko)toksikoloģisko datu trūkuma dēļ. Visbeidzot, vidisko risku novērtējumā tika konstatēti nepieņemami riski, un nebija iespējams noteikt piemērotus risku mazināšanas pasākumus.

(7) Ņemot vērā Aģentūras atzinumu, metilēna ditiocianātu nav lietderīgi apstiprināt lietošanai 12. produkta veida biocīdos.

(8) Šajā lēmumā paredzētie pasākumi ir saskaņā ar Biocīdu pastāvīgās komitejas atzinumu,

IR PIEŅĒMUSI ŠO LĒMUMU.

1. pants Metilēna ditiocianātu (EK Nr.: 228-652-3, CAS Nr.: 6317-18-6) neapstiprina par 12. produkta veida biocīdos lietojamu aktīvo vielu.

2. pants Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.

Briselē, 2022. gada 21. oktobrī Komisijas vārdā – priekšsēdētāja Ursula VON DER LEYEN

(1) OV L 167, 27.6.2012., 1. lpp.

(2) Komisijas Deleģētā regula (ES) Nr. 1062/2014 (2014. gada 4. augusts) par darba programmu visu to esošo aktīvo vielu sistemātiskai pārbaudei, kuras satur Eiropas Parlamenta un Padomes Regulā (ES) Nr. 528/2012 minētie biocīdi (OV L 294, 10.10.2014., 1. lpp.).

(3) Eiropas Parlamenta un Padomes Direktīva 98/8/EK (1998. gada 16. februāris) par biocīdo produktu laišanu tirgū (OV L 123, 24.4.1998., 1. lpp.).

(4) Biocidal Products Committee Opinion on the application for approval of the active substance: methylene dithiocyanate, Product type: 12, ECHA/BPC/322/2022, atzinums pieņemts 2022. gada 8. martā.